Afrikanesch Unioun

D**'Afrikanesch Unioun**, ofgekierzt **AU**, ass eng Vereenegung vu 55 afrikanesche Staate mat enger totaler Awunnerzuel vu knapp 1,5 Milliarde Mënschen.

## Geschicht
D'Afrikanesch Unioun gouf de 25. Mee 1963 ënner dem Numm *Organization of African Unity* („Organisatioun fir eng afrikanesch Eenheet“), ofgekierzt *OAU*, gegrënnt. Dës Organisatioun sollt eng Kooperatioun op alle Gebidder an Afrika erméiglechen, am Ufank nach mat 53, duerno mat 55 Memberen. Den 9. September 1999 gouf dunn d'Afrikanesch Unioun als Nofollger vun der OAU gegrënnt.

Marokko gouf 2017 erëm an d'Unioun opgeholl, nodeems et 1984 aus der OAU ausgetruede war. Grond war den ëmstriddene Westsahara-Konflikt. D'Westsahara erkläert sech fir onofhängeg, iwwerdeems Marokko den Territoire fir sech beusprocht. Schonn 1984 gouf den Abuja-Traité ënnerschriwwen, dee virgesäit eng eenheetlech Afrikanesch Wärung, den Afro – nom Virbild vum Euro – anzeféieren.

## Organer an Organisatioun
D'Afrikanesch Unioun setzt sech aus verschiddenen Institutiounen an Organer zesummen:

### Panafrikanescht Parlament (PAP)
D'Zil ass et, datt d'Parlament dat wichtegst legislatiivt Organ vun der Afrikanescher Unioun gëtt. De Sëtz vum Parlament ass zu Midrand a Südafrika. D'Parlament setzt sech aus 265 Vertrieder zesummen, déi aus de 55 Memberstaate gewielt ginn, a suergt fir d'Participatioun vun der Zivilgesellschaft am demokratesche Gouvernance-Prozess. 

De President vum PAP ass zënter dem 29. Juni 2022 de Fortune Charumbira (Simbabwe).

### Assemblée
D'Assemblée (oder Konferenz) setzt sech aus de Staats- a Regierungscheffe vun de Memberstaaten zesummen. D'Assemblée ass den Ament dat iewescht Organ vun der AU. Si delegéiert lues a lues en Deel vun hiren Decisiounsbefugnisser un d'Parlament. Se kënnt op d'mannst eemol d'Joer zesummen an hëlt hir Decisioun duerch Konsens oder mat enger Zwee-Drëttel-Majoritéit. 

De President vun der Konferenz ass e Staats- oder Regierungschef, deen eng erneierbar Amtszäit vun engem Joer gewielt gëtt. Den aktuelle President vun der Assemblée ass de João Lourenço, de President vun Angola.

### Kommissioun
D'Kommissioun ass d'Sekretariat vun der AU a besteet aus zéng Kommissären (dorënner ee President an ee Vizepresident) an huet hire Sëtz zu Addis Abeba. Grad wéi d'Europäesch Kommissioun, ass se d'exekutiv Autoritéit.

De 15. Februar 2025 gouf de Mahamoud Ali Youssouf (Dschibuti) fir eng Dauer vu véier Joer als President vun der Kommissioun gewielt.

### Exekutivrot
Den Exekutivrot besteet aus Ministeren, déi vun de jeeweilege Regierungen designéiert ginn. En hëlt Decisiounen an de Beräicher vum internationalen Handel, der Sozialversécherung, der Liewensmëttelindustrie, der Landwirtschaft an der Kommunikatioun. D'Entscheedunge ginn duerch Konsens oder mat enger zwee Zwee-Drëttel-Majoritéit vun de Memberstaate geholl. Fir prozedural Froe geet eng einfach Majoritéit duer.

## Memberen
Dës Lëscht weist d'Memberstaate vun der Afrikanescher Unioun mat der Regioun, dem kompletten Numm, der Haaptstad, der Bevëlkerung, der Fläch, de Sproochen, dem Bäitrëttsdatum an eng eventuell Suspendéierung. Se begräift:

* déi 55 Memberstaaten, woubäi
* d'Memberschaft vun aktuell 5 Staate suspendéiert ass.





## Um Spaweck

*  Panafrikanescht Parlament (PAP)
*  Kommissioun